
Előterjesztés száma: 60/2026   
ELŐTERJESZTÉS
a Képviselő-testület
2026. március hónap 26. napján tartandó rendes ülésére
	Előterjesztés tárgya:
	
Döntés a Fót, 0166/4 és 0167 hrsz-ú külterületi ingatlanok (un. Zsigri tanya) területi rendezésével kapcsolatos ötletpályázat kiírása

	Előterjesztő:
	Merkwart Krisztián
polgármester
	

	Törvényességért felelős:
	Zámodics Péter
jegyző
	

	Készítette:
	Varga Ágnes
vagyongazdálkodási szakreferens
dr. Dudás Melinda 
jogtanácsos
	

	Szakmai szempontból ellenőrizte:
	Szilágyi Éva Tímea
városgazdálkodási irodavezető 
	

	Pénzügyi, gazdasági szempontból ellenőrizte:
	dr. Kanti Gábor 
gazdasági vezető
	

	Jogi, törvényességi szempontból ellenőrizte:
	dr. Dudás Melinda
jogtanácsos
	

	Tárgyalja:
	PVB

	Egyeztetve, tájékoztatva:
	-

	Javasolt meghívott:
	-

	A határozati javaslat elfogadásához szükséges szavazattöbbség:
	a.) egyszerű szavazattöbbség    
b.) minősített szavazattöbbség 

	Az előterjesztés zárt kezelését kérjük
	a) igen 
b) nem



Tisztelt Képviselő-testület!

I. Előzmények:
Az ún. Zsigri tanya területén található 0166/4 és 0167 hrsz.-ú ingatlanok Fót Város Önkormányzatának tulajdonában állnak. 
[bookmark: _Hlk222478170]Az elmúlt időszakban befektetői érdeklődés mutatkozott az ingatlanok iránt, így a Képviselő-testület 12/2026. (I.29.) KT-határozatában felkérte a Polgármestert az ingatlanok értékesítésének és az ingatlanok művelési ágból történő kivonásának/más célú hasznosításának feltételeinek a vizsgálatára.

II. A döntéshez szükséges információk, tájékoztatások:
A vizsgálat során a következőket állapítottuk meg:
Az ingatlan-nyilvántartás adatai szerint a 0166/4 hrsz.-ú „kivett udvar, szántó, legelő, rét” művelési ágú ingatlan területe 150 265 m2, a 0167 hrsz-ú „szántó, legelő” művelési ágú ingatlan területe 18 085 m2. A két ingatlan területe összesen: 168 350 m2 (1. számú melléklet: tulajdoni lapok és térképmásolat). Az ingatlanok per, teher és igénymentesek. 
Fót Város Helyi építési szabályzatáról szóló 33/2019 (IX.26.) önkormányzati rendelete részben „Gksz-12” (kereskedelmi, szolgáltató terület) építési övezetbe, részben „Ev” (védelmi erdő) építési övezetbe sorolja az ingatlanokat (2. számú melléklet: szabályozási terv részlet). 
A 0166/4 hrsz-ú ingatlan területén optikai vezeték létesítéséhez kért tulajdonosi hozzájárulást az Önkormányzattól a beruházó, 2025. év decemberében, mely ügy intézése jelenleg folyamatban van. Az optikai vezeték várhatóan kb. 50 m2 nagyságú, „Ev” övezetbe tartozó területét érinti az ingatlannak. 

A 0166/4 hrsz.-ú földrészlet művelési ága „kivett udvar, szántó, legelő, rét”. A 0167 hrsz.-ú földrészlet művelési ága „szántó, legelő”. Elidegenítésükre a mező- és erdőgazdasági földek forgalmáról szóló 2013. évi CXXII. törvény (továbbiakban: Földforgalmi törvény) előírásai vonatkoznak. 
Értékesítésük előtt meg kell történnie a művelésből történő kivonásuknak/más célú hasznosításuknak, mivel a Földforgalmi törvény a termőföld vásárlásnál kikötéseket tesz a vevők vonatkozásában, korlátozva a vevői kört, és azt is, hogy milyen tevékenység végezhető a területen. 
A művelésből történő kivonást követően az adásvétel már nem esik a Földforgalmi törvény hatálya alá, így a vevői kör bővíthető. 
Vagyis, ha a kivonás előtt hirdetünk pályázatot az értékesítésre, akkor csak és kizárólag azok pályázhatnak, akik megfelelnek a Földforgalmi törvény előírásainak.
Így mindenképpen meg kell, hogy előzze az értékesítésre kiírt pályázatot a művelésből való kivonás. A művelésből történő kivonáshoz 105.134.880.- Ft összegű földvédelmi járulék megfizetése szükséges, melyre az Önkormányzatnak nem áll rendelkezésére forrás. 

2007. évi CXXIX. tv 11§ (2) bekezdése szerint Az átlagosnál jobb minőségű termőföldet más célra hasznosítani csak időlegesen, illetve helyhez kötött igénybevétel céljából lehet. 
A (2) bekezdés alkalmazása szempontjából helyhez kötött igénybevételnek kell tekinteni különösen
a) a meglévő létesítmény bővítését, közlekedési és közmű kapcsolatainak kiépítését;
b) a bányaüzemet és a természeti kincsek kitermeléséhez szükséges egyéb létesítményt;
c) azt a területet, amelyet a Kormány a Magyar Közlönyben közzétett határozatával beruházási célterületté nyilvánított;
d) kis teljesítményű erőmű létesítését a betáplálásra alkalmas villamosenergia-elosztói hálózat 1000 méteres közvetlen környezetében;
e) a régészeti lelet feltárásához és megőrzéséhez szükséges területigényt;
f)  …….
g) a legfeljebb 1 hektár területű termőföldet érintő, nemzetgazdasági szempontból kiemelt jelentőségű közlekedési infrastruktúra-beruházás vagy kiemelt beruházásnak minősülő közlekedési infrastruktúra-beruházás megvalósítását, építését vagy üzemeltetését szolgáló létesítmény vagy tárolótér elhelyezését, annak közműkapcsolatainak kiépítését;
h) a termőföld legfeljebb 1,5 hektár területű földrészletét érintő, villamos energiáról szóló törvény szerinti szélerőmű park beruházást, valamint annak megközelítését szolgáló utak létesítését, illetve a szélerőmű által megtermelt villamos energia közcélú hálózatra való eljuttatását biztosító, a villamosenergia-ipari építésügyi hatósági engedélyezési eljárásokról szóló kormányrendeletben meghatározott átalakító- és kapcsolóberendezések létesítését.
3 (a) A helyhez kötöttséget megalapozó körülmény fennállását – a (3) bekezdés c) pontjában foglalt kivétellel – az igénybe vevőnek kell igazolni a kérelem benyújtásakor. Az igénybevétel helyhez kötöttségét nem alapozza meg önmagában a létesítmény elhelyezésének célszerűsége, a településrendezési eszközök által szabályozott területfelhasználási mód, a termőföld tulajdonosainak együttműködési hajlandósága miatti beruházói könnyebbség, illetve, ha az igénybe vevőnek többlet terhet jelentene a beruházás más ingatlanon történő megvalósítása.

 A termőföld igénybevétel mértékének a ténylegesen felmerülő szükséglethez kell igazodni. A más célú hasznosítás csak akkor engedélyezhető, ha a kérelemben megjelölt terület részletesen alátámasztott, konkrét és tényleges igényen alapul. A termőföld más célú hasznosítása nem engedélyezhető jövőbeli vagy bizonytalan várakozáson alapuló igény alapján.
12. § (1) A más célú hasznosítás iránti kérelemnek tartalmaznia kell:
a) *  az érintett földrészlet vagy földrészletek megjelölését (település, fekvés, helyrajzi szám);
b) a más célú hasznosításhoz szükséges teljes területigényt;
c) a más célú hasznosítás pontos célját, és tervezett időtartamát, ha időleges;

Engedélyezési eljárás alatt a más célú hasznosítással járó tevékenység vagy beruházás megvalósítására ténylegesen és közvetlenül jogosító eljárás értendő és abba nem tartoznak bele az engedélyezési eljárás szempontjából ágazati szempontot vizsgáló vagy helyi szabályozási környezetet módosító eljárások.
A problematikát az okozza, hogy viszonylag jó minőségű termőföld kivonásáról van szó, amelynek eljárásához az igénybe vevőnek kell igazolni a helyhez kötött igénybevételt. 
Ezért az értékesítést meg kell előznie egy úgynevezett „ötletpályázat” kiírásának, amelyben már „kész” ötletekkel rendelkező beruházók közül lehetne válogatni, hogy melyik beruházás valósítható meg, ami értéket is hordoz a város számára.

A pályázat során a Képviselő-testület által kiválasztott beruházóval egy megállapodást kötnénk, aminek a tárgya a tárgyban nevezett ingatlanok kivonása lenne, amelyben a Beruházónak vállalnia kell a kockázatot, hogy a sikeres kivonás után az ingatlan eladása pályázat útján fog megtörténni, megfelelve az Önkormányzat vagyonáról és a vagyongazdálkodás szabályairól szóló Fót Város Önkormányzat Képviselő-testületének 10/2023. (III.31.) önkormányzati rendeletének.

A művelésből való kivonást/más célú hasznosítást a földhivatal előtt kell kezdeményezni. A kérelemben nyilatkozni szükséges, a helyhez kötöttséget megalapozó körülmény fennállásáról, (ezt az igénybe vevőnek kell igazolni a kérelem benyújtásakor) és hogy a területfelhasználásra más szabad terület nem áll rendelkezésére, ezért szükséges a terület művelésből történő kivonása. Erről a 31/2026.(II.26.) határozatában nyilatkozott a Képviselő-testület. A kérelem mellékleteként talajvédelmi tervet is be kell nyújtani. A kivonást engedélyező határozatban rendelkezik a földhivatal a talajvédelmi járulék összegéről, vagyis a közel 105 millió forintot csak abban az esetben kell befizetni, ha a kivonást engedélyezik. Az engedély elvi engedélyként működik, 4 évig érvényes, ez idő alatt kell megkezdeni a beruházást (telephely létesítést). 

Az elvi engedély birtokában a területen a beruházás elindítása (telephely kialakítása) és e területhasználat földhivatali átvezetése szükséges. Az átvezetés előtt a földvédelmi járulékot (105.134.880.- Ft) meg kell fizetni, ezenfelül az átvezetés igazgatási szolgáltatási díját, mely jelenleg ingatlanonként 10.600 Ft. 
A 0166/4 hrsz-ú ingatlan vonatkozásában Fót Város Önkormányzata határozott időtartamra haszonbérleti szerződést kötött a Vörösmarty Mezőgazdasági Kft.-vel, mely 2026. december 31-én jár le. A szerződés közös megegyezéssel megszüntethető, figyelemmel a gazdasági évre legfeljebb 6 hónapos felmondási időtartamot meghatározva úgy, hogy a haszonbérlő igazoltan felmerült kárát meg kell téríteni. Figyelembe véve az adásvételi folyamat összetettségét, várhatóan a haszonbérlő a betakarítást 2026. augusztusában el tudja végezni, így kár nem éri. Amennyiben a pályázat eredményesen lezárul, úgy a szerződés közös megegyezéssel történő felmondását javasoljuk 6 hónap felmondási idővel

[bookmark: _Hlk20984187]Javasolt egy egyfordulós, nyílt ötletpályázatot lefolytatni, amiben a pályázók igazolják, hogy az ötletük megvalósításához szükséges anyagi tőkével rendelkeznek, valamint csatoljanak fejlesztési koncepciót, és egy koncepció tervet. 
Javasoljuk, hogy egy minimum 3 tagú Pályázati Bizottság készítse el a pályázati kiírást, bonyolítsa le a pályázatok értékelését, és tegyen javaslatot. A bizottság tagjait a Polgármester jelölje ki.

A fentiek alapján a következő határozati javaslatot terjesztem Tisztelt Képviselő-testület elé.
III. Határozati javaslat:
…/2026. (III.26.) Kt.-határozat

1./ Fót Város Önkormányzat Képviselő-testülete felhatalmazza a Polgármestert, hogy a Fót Város Önkormányzata 1/1 hányad tulajdonában lévő Fót, 0166/4 hrsz.-ú „kivett udvar, szántó, legelő, rét” művelési ágú, és a Fót, 0167 hrsz-ú „szántó, legelő” művelési ágú ingatlanokon megvalósítható beruházások tekintetében jelöljön ki egy legalább 3 fős Pályázati Bizottságot.

2./ Fót Város Önkormányzat Képviselő-testülete elfogadja a Fót Város Önkormányzata 1/1 hányad tulajdonában lévő Fót, 0166/4 hrsz.-ú „kivett udvar, szántó, legelő, rét” művelési ágú, és a Fót, 0167 hrsz-ú „szántó, legelő” művelési ágú ingatlanokon a más célú hasznosítást és felhatalmazza a Polgármestert az ezzel kapcsolatos teljeskörű ügyintézésre.

3./ Fót Város Önkormányzat Képviselő-testülete felhatalmazza az 1. pontban kijelölt Pályázati Bizottságot, hogy a jogszabályoknak megfelelő ötletpályázati felhívást készítse el, határozza meg a bírálati szempontokat, jelentesse meg az ötletpályázati kiírást, valamint a beérkezett pályázatokat értékelje és tegyen javaslatot.

4./ Fót Város Önkormányzatának Képviselő-testülete felhatalmazza a Polgármestert, hogy a Vörösmarty Kft-vel, a Fót, 0166/4 hrsz.-ú ingatlan vonatkozásában a haszonbérleti szerződés 6 hónapos felmondási idővel, közös megegyezéssel történő felmondásáról intézkedjen.

5./ Fót Város Önkormányzatának Képviselő-testülete felhatalmazza a Polgármestert, hogy bízza meg Halászné dr. Balkay Hanna egyéni ügyvédet az 1., 2. és 3. pontokhoz kapcsolódó feladatok ügyvédi feladatainak ellátására.

Felelős: polgármester 
Határidő: 1./ pont: 5 nap; 2./ pont: azonnal; 3./ pont: 20 nap, 4./ pont: 2026. június 2.; 5./ pont: 8 nap



Jogszabályi hivatkozás: 
· Fót Város Önkormányzat Képviselő-testületének 10/2023. (III.31.) önkormányzati rendelete az Önkormányzat vagyonáról és a vagyongazdálkodás szabályairól 
· A mező- és erdőgazdasági földek forgalmáról szóló 2013. évi CXXII. törvény
· A termőföld védelméről szóló 2007. évi CXXIX. törvény
· A nemzeti vagyonról szóló 2011. évi CXCVI. törvény
· Az általános forgalmi adóról szóló 2007. évi CXXVII. törvény

Az előterjesztés mellékletei:
1. számú melléklet: – tulajdoni lapok és térképmásolat 
2. számú melléklet – szabályozási terv részlet 

